
נוסח לא מתוקן

מושב שני
פרוטוקול מס' 144

מישיבת ועדת הכלכלה

מיום שני, י"א טבת התשס"ז (1 בינואר 2007), שעה: 10:30

סדר היום:

צו הפעלת רכב (מנועים ודלק) (הפעלת רכב בבנזין)(תיקון), התשס"ז-2006, 



בדבר הפחתת תכולת הגופרית בבנזין 98 אוקטן

נכחו:
חברי הוועדה:


משה כחלון – היו"ר 

אליהו  גבאי

מוזמנים:
אהוד יחיאלי – מנהל מינהל הדלק – משרד לתשתיות לאומיות

עו"ד חגית איזנמן – הלשכה המשפטית, המשרד לתשתיות לאומיות

עמרם אזולאי –  מינהל הדלק, המשרד לתשתיות לאומיות

אבנר פלור – ראש אגף זיהום אוויר, משרד התחבורה והבטיחות בדרכים

עו"ד חנה מזור – משרד התעשייה, המסחר והתעסוקה

אבי מושל – ממונה איכות אוויר, המשרד להגנת הסביבה

עשהאל ירון –מנהל אגף בינוי, אחזקה והנדסה,  חברת סונול

יעל דניאלי – אחראית רגולציה, חברת פז

עו"ד רם סואן – יועץ משפטי,  חברת סונול

משה בוסאני –  חברת דלק

מתי יצחק – חבר ועד דלק, ארגון סוכני ובעלי תחנות דלק

שירלי רקח – רכזת קשרי ממשל, מגמה ירוקה

ייעוץ משפטי:
ניר ימין

מנהלת הוועדה:
לאה ורון

קצרנית:
אושרה עצידה

צו הפעלת רכב (מנועים ודלק) (הפעלת רכב בבנזין)(תיקון), התשס"ז-2006,

בדבר הפחתת תכולת הגופרית בבנזין 98 אוקטן

היו"ר משה כחלון:

אני מתכבד לפתוח את ישיבת ועדת הכלכלה. על סדר היום צו הפעלת רכב (מנועים ודלק)(הפעלת רכב בבנזין)(תיקון), התשס"ז-2006, בדבר הפחתת תכולת הגופרית בבנזין 98 אוקטן. 


שר התשתיות העביר אלינו את הצו הזה, ובדברי ההסבר של משרד התשתיות מדובר על כך שהרכבו של בנזין 98 אוקטן המיוצר כיום נקבע בתקן ישראלי 90, ותכולת הגופרית המקסימאלית המותרת בו היא עד 50 מיליגרם לקילוגרם.  הצו המוצע יפחית את רמת הגופרית המותרת בבנזין 98 אוקטן ל-10 מיליגרם לקילוגרם. הוראה זו הינה חלק מן המהלכים הננקטים בשנים האחרונות למעבר לשימוש במוצרי דלק לתחבורה נקיים, והיא תואמת את ההנחיות האירופאיות לרמת הפליטות, המוגדרות במסמך הידוע בשם יורו 4. תקני יורו 4 מגדירים ומגבילים את כמות המזהמים הנפלטים מכלי רכב המונעים בדלקים שונים. 


אנחנו רואים פה שמשרד התשתיות הולך עוד צעד לכיוון איכות הסביבה,  וגם לכיוון של בעירה יותר טובה של הדלק, ואולי על כך ידברו בעלי המקצוע.  נציג משרד התשתיות, בבקשה. 

אהוד יחיאלי:


במסגרת ההיערכות שלנו לעידן הדלקים הנקיים לפי הדירקטיבה האירופאית שאנחנו מחויבים אליה לפי החלטת ממשלה, אנחנו הכנסנו שני דברים. הכנסנו גם סולר שהוא 10ppm, והחלנו אותו מאוקטובר. PPM  - זה חלקי מיליון, ובעברית חל"מ. כלומר, עשרה חלקים במיליון בלבד של גופרית בדלק. כולם נוטים לקרוא לבנזין דלק. דלק זה כל סוגי הדלקים. אנחנו כבר הכנסנו את הדבר הזה בסולר, ועשינו גם פריסה ארצית של תחנות  בשביל משאיות חדשות שמיובאות לפי התקן החדש של יורו 4, וגם רכבים פרטיים שייובאו. אנחנו התחלנו עם זה בבנזין 98. אומנם עכשיו כל הפיקוח כמעט יוסר בשער בז"ן, אבל הבנזין הזה גם לא היה מפוקח לצרכן קודם. הרכבים החדשים שיגיעו יצטרכו בעיקרון בנזין 98, ולכן אנחנו מבקשים להוריד את הגופרית בדלק הזה על מנת שנוכל לאפשר לכל מי שמייבא את הרכב החדש שלפי תקנות של משרד התחבורה, חייב להיות בתקן  פליטה יורו 4, והוא צריך להשתמש בדלק הזה. 

היו"ר משה כחלון:

האם יש הערות? 

מתי יצחק:


האם יבואני הרכב מודעים לשינוי הזה? 

אהוד יחיאלי:


כן, יבואני הרכב היו שותפים מלאים איתנו  בכל הישיבות ובכל ההחלטות. 

רם סואן:


אני מקווה שהוועדה והמשרד ערים לזה שבבתי זיקוק אשדוד עדיין לא ניתן לרכוש,  אלא אפשר רק בבתי זיקוק חיפה. 

היו"ר משה כחלון:

מתי אמור הצו להיכנס לתוקף? 

אהוד יחיאלי:


הצו אמור להיכנס לתוקף תוך 60 ימים מיום הוצאתו. אנחנו מודעים לזה. גם בסולר בשלב הזה בעקבות המהלך של פיצול בתי הזיקוק, נוצר מצב שבחיפה מייצרים את שני המוצרים האלה ובאשדוד עדיין לא.  קודם כל, אנחנו קוראים לאשדוד להיכנס לקדמה, וכמה שיותר מהר. 

לאה ורון:


בתור משרד שממונה על התחום אולי לא מספיק לצאת רק בקריאה. 

יעל דניאלי:


צריך להבין שזה אינטרס כלכלי שלנו לעבור לייצר סולר ברמה של 10ppm.

אהוד יחיאלי:


מדובר כרגע בכמויות שהן ממש קטנות, וזה רק התחיל. לדעתי, חלק מהתחנות עדיין לא מכרו אפילו ליטר סולר אחד משום שיבוא הרכב הוא איטי. מדובר על זה שזה ייכנס לאט לאט. בשנת 2007 איגוד היבואנים דיבר על אלף משאיות, ואני מניח שיהיו עוד פחות מבחינת רכבים פרטיים. אנחנו  מדברים פה כרגע על דבר שהוא לא כלכלי שיכול לקרות. 

היו"ר משה כחלון:

כלומר, אתה אומר שתנוח דעתם של בתי זיקוק אשדוד. הם לא ייפגעו כלכלית. מדובר בכמויות זניחות. 

אהוד יחיאלי:


נכון, ועד שהחוק ייכנס לתוקף ב-1.1.2009 לפי הדירקטיבה כחובה, אני מניח שבית הזיקוק באשדוד יהיה כבר ערוך לתת מענה לדברים האלה. 

עמרם אזולאי:


הצו לא משנה את המצב שקיים עוד לפני כניסתו לתוקף. למעשה, בנזין 98 עם 50 חל"מ מיוצר רק בבתי זיקוק חיפה. המצב לא משנה את סדרי הייצור, הוא רק בא להקטין את שיעורי הגופרית במוצר עצמו.  הוא לא משנה את המצב שהיה קיים לפי התיקון המוצע לצו. 

היו"ר משה כחלון:

כלומר, הוא לא מרע את מצבם. 

עמרם אזולאי:


הוא לא מרע. 

יעל דניאלי:


שיעור השימוש בבנזין מסוג 98  אוקטן היום בשוק, נע בין 1% ל-2% בלבד, כך שזה בשוליים. בעקבות הפיצול נוצר מצב אנומאלי בשוק שיש בית זיקוק אחד שיכול לייצר מוצרים עם 10ppm. ברגע שבית זיקוק אשדוד עבר לבעלותה של "פז" התחיל בהליך מואץ ככל שאפשר להסבה. התהליך הזה לוקח זמן כי זה הסבה של מתקנים. לפי דברי אהוד יחיאלי, כל עוד נעשה שימוש במוצרים שהם 10ppm ברכבים שאינם מדגם יורו, אין תועלת לסביבה כתוצאה מכך. 

אהוד יחיאלי:


כן. למעשה, מי שמשתמש ברכבים הקיימים שלא מותאמים לדלקים האלה,  לא משפר את איכות הסביבה. השיפורים ייראו כנראה רק בעתיד. 

חנה מזור:


אני רוצה לוודא שרמת הבנזין לא עולה על 1%. 

אהוד יחיאלי:


היא קיימת בתקן. לא חל שינוי, זה כבר הוחל בתקן ואין סיבה לשנות את זה עוד הפעם בצו. בתקן יש הגדרה שתכולת הבנזין לא תעלה על 1%. הצו הזה משנה דברים שהם לא קיימים. 

אבנר פלור:


ישנן שתי סיבות מדוע אנחנו חושבים שצריך להכניס בנזין 10ppm.  ראשית, יהיו כלי רכב שיעמדו בתקני יורו 4, זה ריכוז תקני איכות סביבה החל מ-2005, שזקוקים לדלק הזה מבחינת הטכנולוגיות של המנועים ומערכת הפליטה. כלומר, לא כל יורו 4 שיגיע לארץ יזדקק לדלק הזה. אבל, יהיו דגמים שכן יזדקקו לו.  שנית, גם הדירקטיבה האירופאית לגבי דלקים מחייבת את המדינות שתהיה פריסה ארצית של דלק. 

אהוד יחיאלי:


ממליצה, לא מחייבת. 

אבנר פלור:


תקרא לזה איך שאתה רוצה, אבל הרבה מדינות עשו את זה.  יש מדינות שבהן יש פריסה של 10ppm וגם 50ppm, ואנחנו צמודים בהתאם. 

אהוד יחיאלי:


זאת המלצה של הדירקטיבה האירופית שיהיה מספיק לצריכה שידרשו, וזה בדיוק מה שאנחנו עושים. 

אבי מושל:


היה צוות בין-משרדי של משרד התשתיות, משרד התחבורה שנפגש עם  יבואני הרכב, בתי הזיקוק, חברות הדלק. אחת ההחלטות של הצוות הזה היה הצעד שמופיע כאן להפחית את תכולת הגופרית בבנזין באוקטן 98. 


היו"ר משה כחלון:

גברת איזנמן, תקראי בבקשה את הצו. 

חגית איזנמן:


"בתוקף סמכותי לפי סעיפים 2 ו-3 לחוק הפעלת רכב (מנועים ודלק), התשכ"א-1961 (להלן-החוק), בהתייעצות עם שר התחבורה, ובאישור ועדת הכלכלה של הכנסת לפי סעיף 21א לחוק יסוד: הכנסת, וסעיף 2(ב) לחוק העונשין התשל"ז-1977, אני מצווה לאמור: 


תיקון סעיף 1. 1. בסעיף 1 לצו הפעלת רכב (מנועים ודלק)(הפעלת רכב מנועי בבנזין), 




       התשכ"א-1961 (להלן – הצו העיקרי), במקום ההגדרה בנזין יבוא:




      "בנזין" – כמשמעותו בתקן ישראלי ת"י 90 חלק 2 – "בנזין לרכב מנועי:

                                        בנזין נטול עופרת או בתקן ישראלי ת"י 90 חלק 3 – "בנזין לרכב מנועי:

                                        בנזין עם תחליף עופרת, ובלבד שתכולת הגופרית בבנזין 98 אוקטן

                                        לא תעלה 10 מיליגרם לקילוגרם". 


תחילה  
תחילתו של צו זה 60 ימים מיום פרסומו." 

אבי מושל:


חסרה המילה על לפני 10 מיליגרם. 

אהוד יחיאלי:


נכון, לא תעלה על.  

חגית איזנמן:


טעות טכנית. 

ניר ימין:


עו"ד איזנמן, את ה-60 יום אנחנו נשנה לחודשיים. 

היו"ר משה כחלון:

אני מאשר את הצו הזה כפוף כמובן לתיקונים שאמר פה היועץ המשפטי שמדברים על תוספת של המילה "על", ובמקום לכתוב 60 יום נכתוב חודשיים.  הצו מאושר, הישיבה נעולה. 

הישיבה ננעלה בשעה 10:55.

